แบงก์เน้นรุก‘มือถือ-ออนไลน์’
ดิจิตอลแบงกิงฮิตรับกระแสออนไลน์สมาร์ตโฟน
16 ส.ค. 2554

ดิจิตอลแบงกิงฮิตรับกระแสออนไลน์สมาร์ตโฟน 
น.ส.อรุณภรณ์ ลิ่มสกุล ผู้ช่วยผู้จัดการใหญ่ สายงานบริหารช่องทางอิเล็กทรอนิกส์ ธนาคารไทยพาณิชย์ กล่าวว่า ธนาคารตั้งเป้าเพิ่มสัดส่วนกลุ่มลูกค้าดิจิตอลแบงกิงจากปัจจุบันที่มีอยู่ 1 ล้านราย เป็น 2.8 ล้านราย ภายใน 4 ปี เพื่อให้สอดคล้องกับปริมาณการใช้อินเทอร์เน็ตแบงกิง และการใช้สมาร์ตโฟนที่เติบโตขึ้นมากในปัจจุบัน 
ผู้บริหารธนาคารไทยพาณิชย์ คาดว่าปริมาณธุรกรรมผ่านช่องทางดิจิตอลทั้งมือถือและคอมพิวเตอร์ในปีนี้จะไม่ต่ำกว่า 190 ล้านรายการ คิดเป็นมูลค่า 3.5 แสนล้านบาท 
“ช่วง 2-3 ปีที่ผ่านมา ธุรกรรมออนไลน์เติบโตขึ้นถึง 50% ต่อปี ขณะที่มือถือเติบโตขึ้นถึง 100% และภายใน 5 ปี ธุรกรรมมือถือน่าจะเพิ่มขึ้นมาอยู่ที่ 50% ซึ่งจะช่วยเพิ่มรายได้ค่าธรรมเนียมได้มากขึ้น จากปีละ 200-300 ล้านบาท” น.ส.อรุณภรณ์ กล่าว
ล่าสุด ไทยพาณิชย์ร่วมกับบริษัทหลักทรัพย์ไทยพาณิชย์ เปิดบริการซื้อขายตราสารทุนและอนุพันธ์แก่ลูกค้าผ่านทางออนไลน์ เพื่อขยายการทำธุรกรรมรายย่อยกว่า 11 ล้านราย และจะเปิดบริการผ่านสมาร์ตโฟนในเร็วๆ นี้
ศีลวัต สันติวิสัฎฐ์ ผู้ช่วยกรรมการผู้จัดการ ธนาคารกสิกรไทย กล่าวว่า ธนาคารได้ร่วมมือกับวีซ่าพัฒนาบริการโมบาย เวอริฟาย บายวีซ่า ในรูปแบบการใช้รหัสผ่านครั้งเดียว เพื่อให้ลูกค้าผู้ถือบัตรเครดิตและบัตรเดบิตสามารถชำระเงินค่าสินค้าและบริการต่างๆ ผ่านสมาร์ตโฟนได้ทันที โดยคาดว่าจะเพิ่มยอดใช้จ่ายผ่านบัตรในปีนี้ได้ 2,000 ล้านบาท จากยอดการใช้จ่ายผ่านบัตรเครดิตและเดบิตรวม 4 หมื่นล้านบาท